***დანართი #3***

**საინფორმაციო ფურცელი**

C ჰეპატიტი ინფექციური დაავადებაა, რომელიც იწვევს ღვიძლის დაზიანებას, შემდგომი სერიოზული გართულებებით. საწყის ეტაპზე სიმპტომები არ ვლინდება და ინფიცირებული პირისთვის დაავადება სრულიად შეუმჩნევლად მიმდინარეობს. C ჰეპატიტი (B ჰეპატიტთან ერთად) წარმოადგენს ღვიძლის კიბოსა და ციროზის განვითარების წამყვან მიზეზს, აღნიშნული დაავადებების შედეგი კი ხშირ შემთხვევაში სიკვდილია.

ღვიძლის დაზიანების პრევენციის მიზნით, განსაკუთრებული მნიშვნელობა ენიჭება ინფექციის დროულ გამოვლენასა და ადრეულ დიაგნოსტიკას.

C ჰეპატიტის დიაგნოსტიკა საქართველოში უფასოა და ტარდება ორ ეტაპად:

**1.** პირველი ტესტირება სრულდება სწრაფი/მარტივი ტესტით თითზე ჩხვლეტის შედეგად აღებულ კაპილარულ სისხლზე, რის შედეგადაც განისაზღვრება, არის თუ არა ორგანიზმში C ჰეპატიტის საწინააღმდეგო ანტისხეულები;

ორგანიზმში ანტისხეულების არსებობა შესაძლებელია იმ შემთხვევაში, თუ

* ადამიანს აქვს C ჰეპატიტის აქტიური ფორმა და ესაჭიროება მკურნალობა,
* ადამიანმა გადაიტანა C ჰეპატიტი და განიკურნა სამედიცინო ჩარევის გარეშე,
* ადამიანმა უკვე ჩაიტარა მკურნალობის კურსი და განიკურნა C ჰეპატიტისგან.

**2.** მეორე ტესტირება ტარდება ვენიდან აღებული სისხლის ნიმუშზე და განისაზღვრება, არის თუ არა ორგანიზმში C ჰეპატიტის ვირუსი, ანუ აქვს თუ არა ადამიანს ინფექციის აქტიური ფორმა.

ინფექციის დადასტურების შემთხვევაში აუცილებელია შესაბამისი მკურნალობის კურსის ჩატარება. საქართველოში C ჰეპატიტის მკურნალობა ტარდება უახლესი თაობის პრეპარატებით და მედიკამენტის ღირებულება სრულად დაფინანსებულია.

**გაითვალისწინეთ, C ჰეპატიტის დროული გამოვლენითა და მკურნალობით თავიდან აიცილებთ ისეთ მძიმე გართულებებს, როგორიცაა ღვიძლის კიბო და ციროზი!**

**C ჰეპატიტის დიაგნოსტიკა და მკურნალობა საქართველოს მოქალაქეთათვის უფასოა!**

დაწვრილებითი ინფორმაციის მოპოვება შეგიძლიათ სსიპ - ლ. საყვარელიძის სახელობის დაავადებათა კონტროლისა და საზოგადოებრივი ჯანმრთელობის ეროვნული ცენტრის ვებგვერდზე - [www.ncdc.ge](http://www.ncdc.ge) და ცხელი ხაზის საშუალებით - 116 001.